Í samstarfi við UNICEF á Íslandi ætlar Hólabrekkuskóli , frístundaheimilið Álfheimar og félagsmiðstöðin Hundrað Og Ellefu að innleiða Barnasáttmálann í allt starf sitt . Í Breiðholtinu er mikil gróska í menntamálum og það er mikil ánægja og sönn forréttindi að hefja samstarf við þessar stofnanir . Samingur við UNICEF undirritaður Föstudaginn 29. nóvember 2019 skrifaði skóla - og frístundasvið ásamt Hólabrekkuskóla , frístundaheimilunum Álfheimum og Hraunheimum og félagsmiðstöðinni Hundraðogellefu undir samning við UNICEF um að hefja þá vegferð að verða Réttindaskóli og Rétttindafrístund UNICEF . Bergsteinn Jónsson framkvæmdastjóri UNICEF undirritaði samninginn af hálfu UNICEF og sagði : „ Við hjá UNICEF erum afar spennt og þakklát fyrir að geta bætt metnaðarfullum skóla eins og Hólabrekkuskóla í hóp þeirra skóla sem innleiða Réttindaskólaverkefnið . Við hlökkum mikið til samstarfsins . “ Samningur Sameinuðu þjóðanna um réttindi barnsins , betur þekktur sem Barnasáttmálinn fagnaði 30 ára afmæli þann 20. nóvember síðastliðinn og var samningurinn undirritaður á síðasta virka degi afmælismánaðarins . Við það tækifæri sagði Helgi Grímsson sviðsstjóri skóla - og frístundasviðs Reykjavíkurborgar að „ Í huga og hjarta hvers barns er fólginn kraftur til að bæta heiminn . Okkar hlutverk er að losa hann úr læðingi “ sem er meðal annars gert með því að innleiða Barnasáttmálann , fræða börn um réttindi þeirra og styðja þau í að láta drauma þeirra rætast en Menntastefna Reykjavíkurborgar byggir á grunnstoðum sáttmálans . Hugmyndafræði Réttindaskólans Hugmyndafræði Réttindaskóla fyrir skóla - og frístundastarf tekur mið af Barnasáttmálanum og miðar að því að auka virðingu , vernd og innleiðingu mannréttinda . Skólar , frístundaheimili og félagsmiðstöðvar sem vinna eftir líkaninu leggja sáttmálann til grundvallar í öllu starfi sínu ; skipulagningu , stefnumótun og starfsháttum . Áhersla er lögð á að skapa umhverfi sem byggist á þátttöku , jafnrétti og virðingu . Lovísa Guðrún Ólafsdóttir aðstoðarskólastjóri Hólabrekkuskóla talaði um mikilvægi þessar virðingar og lagði áherslu á að „ Fagna fjölbreytileikanum og leyfa öllum börnum að blómstra “ . Markmið Réttindaskóla og Réttindafrístundar er að byggja upp lýðræðislegt umhverfi með því að rækta með markvissum hætti þekkingu , leikni og viðhorf sem hjálpa börnum að verða gagnrýnir , virkir og hæfir þátttakendur í nútímasamfélagi . Með þetta að markmiði eru grunnforsendur Barnasáttmálans útgangspunktur fyrir allar ákvarðanir í skóla - og frístundastarfi auk þess sem þær endurspeglast í samskiptum barna , ungmenna , kennara , frístundaráðgjafa og annars starfsfólks . „ Við höfum verið með barnaráð hjá okkur síðustu árin og reynum að fá börnin til að vera meira meðvituð um áhrifin sem þau geta haft með að vinna saman . Við munum halda áfram að vinna með þessum hætti í ferlinum að gera Álfheima að Réttindafrístund UNICEF “ . Sagði Tanja Ósk Bjarnadóttir forstöðumaður frístundaheimilisins Álfheima . Það er mikilvægt að fá fram sjónarhorn barnanna og skilja hvernig þau sjá hlutina . „ Börn eiga hvorki fortíð né framtíð ; þau lifa í núinu , sem mjög fá okkar gera . “ sagði Árbjörg Ólafsdóttir forstöðumaður frístundaheimilisins Hraunheima . Á myndum frá vinstri : Gísli Þorkelsson aðstoðarforstöðumaður Hundraðogellefu , Árbjörg Ólafsdóttir forstöðumaður Hraunheima , Bergsteinn Jónsson framkvæmdastjóri UNICEF , Helgi Grímsson sviðsstjóri Skóla - og frístundasviðs Reykjavíkurborgar , Lovísa Guðrún Ólafsdóttir aðstoðarskólastjóri Hólabrekkuskóla og Tanja Ósk Bjarnadóttir forstöðumaður Álfheima . Klara Elfarsdóttir nemandi í Hólabrekkuskóla las upp ljóð fyrir viðstadda í tilefni af undirritun samningsins . Nánari upplýsingar veitir Ellen Calmon verkefnisstýra Barnasáttmála Sameinuðu þjóðanna á Nýsköpunarmiðju menntamála Skóla - og frístundasviðs ellen.calmon@reykjavik.is